**MINISTERUL SĂNĂTĂŢII**

**O R D I N nr..........................**

**privind modificarea și completarea anexei la Ordinul ministrului sănătății nr. 444/2019 pentru aprobarea Normelor privind înfiinţarea, organizarea şi funcţionarea unităţilor farmaceutice**

Văzând Referatul de aprobare nr. AR ........../.................... al Direcţiei farmaceutice și dispozitive medicale,

Având în vedere prevederile art. 3 alin. (1) și art. 8 alin. (2) din Legea farmaciei nr. 266/2008, republicată, cu modificările și completările ulterioare,

În temeiul art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările și completările ulterioare;

ministrul sănătăţii emite următorul

**ORDIN:**

**Art. I. –** Anexa la Ordinul ministrului sănătății nr. 444/2019 pentru aprobarea Normelor privind înfiinţarea, organizarea şi funcţionarea unităţilor farmaceutice, publicat în Monitorul Oficial al României, Partea I, nr. 270 și nr. 270 bis din 9 aprilie 2019, cu modificările și completările ulterioare, se completează după cum urmează:

1. **La articolul 7, alineatul (6), litera h) se modifică și va avea următorul cuprins:**

,, **h)** Contractul de muncă sau dovada exercitării profesiei în formă liberală pentru o normă întreagă pentru conducătorul de unitate farmaceutică; în cazul farmaciilor cu circuit închis, contractul de muncă pentru o normă întreagă, pe perioadă nedeterminată pentru farmacistul-şef al unităţii sau, în cazul neocupării postului prin concurs, se aplică prevederile art. 35 din Anexa nr. 1 la Ordinul ministrului sănătății nr. 166/2023 pentru aprobarea metodologiilor privind organizarea şi desfăşurarea concursurilor de ocupare a posturilor vacante şi temporar vacante de medic, medic stomatolog, farmacist, biolog, biochimist şi chimist din unităţile sanitare publice sau din direcţiile de sănătate publică, precum şi a funcţiilor de şef de secţie, şef de laborator şi şef de compartiment din unităţile sanitare fără paturi sau din direcţiile de sănătate publică, respectiv a funcţiei de farmacist-şef în unităţile sanitare publice cu paturi;

**2. La articolul 16, alineatul (3) se modifică și va avea următorul cuprins:**

**,, (3)** Este interzisă amplasarea farmaciei comunitare în spaţii inadecvate desfăşurării activităţii - cum ar fi barăci de lemn, metalice, garaje, orice altă construcţie provizorie şi în apartamente cu destinaţie de locuinţă.”

**3. Articolul 44 se modifică și va avea următorul cuprins:**

**,, Art. 44 -**Amplasarea farmaciei cu circuit închis se va face astfel încât să existe o cale directă de acces pentru o bună aprovizionare cu medicamente. Este interzisă amplasarea farmaciei cu circuit închis în vecinătatea secţiilor care pot contamina sau influenţa negativ calitatea medicamentelor.”

**4. La articolul 49, alineatul (3) se modifică și vor avea următorul cuprins:**

,, (3) Postul de farmacist-şef, în cazul farmaciilor cu circuit închis din sistemul public, se ocupă respectând condiţiile art. 28 alin.(2) şi art. 35 din Anexa nr. 1 la Ordinul ministrului sănătăţii nr. 166/2023.”

**5. La articolul 55, alineatul (1) și (5) se modifică și vor avea următorul cuprins:**

**,, (1)** Oficinele de circuit închis destinate asigurării asistenţei cu medicamente a secţiilor sau pavilioanelor unităţilor sanitare în structura cărora funcţionează, aflate la adrese diferite faţă de unitatea sanitară, vor fi amplasate astfel încât să existe o cale directă de acces pentru o bună aprovizionare cu medicamente.

**(5)** Oficinele de circuit închis destinate eliberării medicamentelor pentru ambulatoriu în cadrul programelor naţionale de sănătate, aflate la aceeaşi adresă sau la o adresă diferită, vor fi amplasate astfel încât să existe o cale directă de acces pentru o bună aprovizionare cu medicamente. Accesul pacienţilor din ambulatoriu se va face din spaţiile publice ale unităţii sanitare.”

**Art. II. –** Prezentul ordin se publică în Monitorul Oficial al României, Partea I.

**Ministrul Sănătății,**

**Prof. Univ. Dr. ALEXANDRU RAFILA**